Des einen Leid, des anderen Fröid! Da mir  nümme chöi chochä, hei mir geschter äs chauts Gmües-Salätli ohni Hackfleisch gmacht. Üser 400 Gramm Hackfleisch hei mir hütt Morgä derfür am erscht beschtä Hund verfüetteret. Dä hett i ca. 10 Sekundä gierig aues abägschletzt! D Ussischt uf ä bewohnt Krater hett nid so überzügt, drum si mir grad witter nach Mitad del Mundo am Äquator zue. Äs Dänkmau sött uf derä imaginärä Linie stah, leider hei sie sech aber um ca. 200 Meter verrächnet! So isch de das ganzä eigentlech nur ä Touri-Gugus! Interessanter isch ds  Museum (Inti-Nan-Museum) näbädranne, wo würklech exakt ufem Äquator liegt. Dört si üs verschieneni Versüech rund um ä Äquator präseniert worde. Z.b. dass ds Wasser uf dr südlechä Haubchuglä im Uhrzeigersinn ablouft, uf dr nördlechä gägä Uhrzeigersinn und exakt ufem Äquator grad. Äs Ei cha mä uf nä Nagu setzä, (hett üs no äs Zertifikat gä:-) ohni dass es abäflügt! Verschiedeni Chraftspielis ändä je nachdäm ob mä ufem Äquator steit so oder anders...Ufem Äquator hett mä Müeh grad ds loufe :-) Ds Museum Intinan  isch uf jedä Fau äs Bsüechli wärt! Am Nami si mir uf Mindo gfahre. Äs chlises Dörfli i dä Näbuwäuder, sehr berüehmt für Vögu ds beobachtä. Grüen-grau :-) Hie hei mir äs gmüetlechs Hotelparkplätzli ds mitts ir Natur gfunde und ändlech wieder mau chönnä duschä!